του Θάνου Καμήλαλη

Ο Φλάναγκαν, ευρωβουλευτής της Ενωμένης Αριστεράς, δημοσίευσε το βίντεο την προηγούμενη εβδομάδα, λίγες μόνο μέρες πριν η Greenpeace διαρρεύσει 248 σελίδες από το περιεχόμενο της TTIP, της εμπορικής συμφωνίας μεταξύ ΗΠΑ και Ε.Ε.

Μετά τη διαρροή κι ενώ οι ευρωπαϊκοί θεσμοί δέχονται σφοδρή κριτική για τις συνθήκες άκρας μυστικότητας που επικρατούν, το Ευρωκοινοβούλιο επέλεξε, αντί να κάνει προσπάθεια για περισσότερη διαφάνεια, να ζητήσει από τον ευρωβουλευτή να κατεβάσει το βίντεο. Η δικαιολογία είναι ότι σε αυτό αναφέρεται το όνομα ενός συνεργάτη άλλου ευρωβουλευτή…

Just been contacted by staff from within the Euro Parliament and told I must remove this video. I won't be. #TTIPhttps://t.co/JkVLDyxMdQ — Luke 'Ming' Flanagan (@lukeming) May 4, 2016



«Υπογράφω ότι δεν θα πω στους πολίτες τι γνωρίζω»

Η διαδικασία, την οποία βλέπουμε μέσα από τα μάτια συνεργάτη του ευρωβουλευτή, είναι η εξής: Όσοι ευρωβουλευτές αποκτούν πρόσβαση οδηγούνται σε ένα συγκεκριμένο δωμάτιο του Ευρωπαϊκού Κοινοβουλίου. Υποχρεώνονται να μην έχουν μαζί τους κινητό τηλέφωνο ή οποιαδήποτε ηλεκτρονική συσκευή που θα μπορούσε να καταγράψει το περιεχόμενο της συμφωνίας. Τους δίνεται μόνο ένα μολύβι κι ένα χαρτί.

Στη συνέχεια μπαίνουν σε ένα δωμάτιο, το οποίο μάλιστα κλειδώνεται, ενώ η ανάγνωση των εγγράφων γίνεται υπό την συνοδεία ενός «επόπτη» που ελέγχει την τήρηση των κανονισμών. Όπως εξηγεί στο βίντεο η επόπτης του Φλάναγκαν, η άνοιγμα και το κλείσιμο της σφραγισμένης πόρτας θα πρέπει να γίνει «γρήγορα», αλλιώς θα χτυπήσει συναγερμός και θα έρθει η …ασφάλεια για να μάθει το λόγο της καθυστέρησης. Θα πρέπει επίσης να σημειωθεί ότι ο Φλάναγκαν δεν κοιτάει έγγραφα υπό διαπραγμάτευση, αλλά κομμάτια της συμφωνίας που έχουν ήδη «κλείσει».

Ίσως όμως το σημαντικότερο (και πιο… τρομακτικό απ’όλα) σημείο του βίντεο είναι άλλο. Ο Φλάναγκαν πριν ξεκινήσει την ανάγνωση των εγγράφων, υποχρεώνεται να υπογράψει ένα «συμβόλαιο» στο οποίο αναφέρεται ότι εάν δημοσιοποιήσει περιεχόμενο της TTIP, τότε κανένας ευρωβουλευτής δεν θα έχει πρόσβαση ξανά σε αυτά τα έγγραφα. «Αυτά κάνει η μαφία!» λέει κοιτώντας το συμβόλαιο μπροστά του. «Υπογράφω ότι δεν θα πω στους πολίτες που με εξέλεξαν, λεπτομερώς τι γνωρίζω» σχολιάζει στη συνέχεια.

Την ίδια ποινή αντιμετωπίζουν όλοι οι αντιπρόσωποι των πολιτών στο ευρωκοινοβούλιο, αν ο Φλάναγκαν «κρατήσει ακριβείς σημειώσεις», αντιγράψει δηλαδή στις σημειώσεις του τους όρους των κειμένων. Και πάλι, σύμφωνα με το δεύτερο συμβόλαιο που πρέπει να υπογράψει ο Ιρλανδός ευρωβουλευτής, το μόνο που μπορεί να κάνει στις σημειώσεις του είναι να μεταφέρει «πρόχειρα» τους περίπλοκους νομικούς όρους που συνθέτουν τη μεγαλύτερη (και πιο απειλητική) εμπορική συμφωνία του κόσμου

«Καλωσήρθατε στην Ευρωπαϊκή Ένωση. Καλωσήρθατε στην καρδιά της Ευρώπης» λέει ο Φλάναγκαν λίγο πριν αποχωρήσει.

Η προσπάθεια του ThePressProject για λεπτομερή ενημέρωση πάνω στην TTIP συνεχίζεται μέσω του OpenProject

https://youtube.com/watch?v=DTN_CFO4nkc%3Fautoplay%3D1%26fs%3D1%26hl%3Del%26cc_load_policy%3D1%26rel%3D0%26hd%3D1